ปราการอีเซอร์โลน

**ปราการอีเซอร์โลน** เป็นฐานทัพและนครอวกาศที่สร้างโดยจักรวรรดิกาแล็กซี ตั้งอยู่จากดาวหลวงโอดิน 6,250 ปีแสง ถือเป็นเทหวัตถุเพียงหนึ่งเดียวในระบบดาวอาร์เตน่า ภายในระเบียงอีเซอร์โลน หนึ่งในสองระเบียงที่เชื่อมแขนนายพรานกับแขนคนยิงธนู (อีกแห่งคือระเบียงเฟซาน) ปราการอีเซอร์โลนมีประชากรห้าล้านคน ต่อมาปราการแห่งนี้ถูกยึดครองโดยกองทัพเสรีพันธมิตรดาวเคราะห์

## ลักษณะ

ปราการอีเซอร์โลนเป็นดาวเคราะห์เทียมมีเส้นผ่าศูนย์กลาง 60 กิโลเมตรและมีมวลราว 60 ล้านล้านตัน อาวุธที่ทรงพลังที่สุดของปราการอีเซอร์โลนคือปืนพิฆาตรังสีเอกซ์ขนาดมหึมานามว่า "ธอร์ฮัมเมอร์" ซึ่งสามารถทำลายเรือมากกว่าพันลำในการยิงเพียงครั้งเดียว

ด้านในของปราการเป็นท่าเทียบเรือขนาดใหญ่ซึ่งรองรับเรือได้ 20,000 ลำ ภายในปราการยังมีโครงสร้างพื้นฐานซึ่งสามารถผลิตอาหารเลี้ยงกำลังพลสองล้านนายและพลเรือนสามล้านคน เตาปฏิกรณ์มีความสามารถรีไซเคิลน้ำ 2.2 ล้านลูกบาศ์กเมตรต่อวัน พื้นผิวภายนอกของปราการถูกห่อหุ้มด้วยสสารเหลวและวัสดุทนทานพิเศษหลายชั้น ทำหน้าที่ดูดซับแรงกระทำใดๆที่ปะทะเข้ามา นอกจากนี้ บนสสารเหลวนี้ยังมีป้อมปืนลอยตัวอีกหลายร้อยระบบ ทำหน้าที่โจมตีเรือข้าศึกที่เข้ามาใกล้ปราการ

ส่วนงานบังคับบัญชาฐานทัพและเรือรบถูกแยกออกจากกัน การบังคับบัญชาและดูแลความเรียบร้อยในฐานเป็นอำนาจของผู้บัญชาการฐานอีเซอร์โลน การบังคับบัญชากองเรือเป็นอำนาจของผู้บังคับกองเรือประจำฐาน ทั้งสองผู้บัญชาการมียศเป็นพลเอกเสมอกัน

## ประวัติ

เมื่อจักรวรรดิค้นพบการดำรงอยู่ของเสรีพันธมิตรดาวเคราะห์ในปีอวกาศที่ 640 พวกเขาก็ประกาศให้อีกฝ่ายเป็นพวกกบฏทันทีและยังส่งกองทัพใหญ่ไปกำราบกบฏพวกนี้ หลังทำสงครามกันนับร้อยปี กองทัพเสรีพันธมิตรเสนอแผนสร้างป้อมปราการขนาดใหญ่ไว้ในระเบียงฯ แต่ถูกล้มเลิกโดยคำสั่งของผู้บัญชาการกองเรืออวกาศ-พลเอกบรูซ แอชบีย์ เพราะเขามองว่ามันแพงและสิ้นเปลืองเกินไป

### ฐานทัพจักรวรรดิ

จักรวรรดิรบกับเสรีพันธมิตรในระเบียงไร้นามนี้หลายครั้งและพ่ายแพ้ทุกครั้ง ความพ่ายแพ้ในยุทธการติอามัตครั้งที่ 2 ในปีอวกาศที่ 745 ทำให้จักรวรรดิเริ่มวางแผนจะสร้างปราการอีเซอร์โลนขึ้นในรัชกาลจักรพรรดิออทฟรีดที่ 5 ปราการสร้างเสร็จในปีอวกาศที่ 766 เพียงหนึ่งปีหลังจักรพรรดิออทฟรีดสวรรคต และเป็นปีแรกของรัชกาลจักรพรรดิฟรีดริชที่ 4 พวกเขาตั้งชื่อปราการนี้ว่าปราการอีเซอร์โลน ทำหน้าที่เป็นด่านป้องกันไม่ให้เสรีพันธมิตรรุกรานจักรวรรดิ และเป็นฐานทัพในการรุกรานเสรีพันธมิตรในคราวเดียวกัน

การที่เฟซานวางตัวเป็นกลาง ทำให้ทั้งสองไม่สามารถเคลื่อนทัพผ่านระเบียงเฟซานได้ ระเบียงอีเซอร์โลนกลายเป็นเพียงเส้นทางเดียวจะยกกำลังทหารไปมาระหว่างจักรวรรดิกับเสรีพันธมิตร ปราการอีเซอร์โลนถือเป็นอุปสรรคใหญ่ต่อการบุกจักรวรรดิของเสรีพันธมิตร ทัพเสรีพันธมิตรพยายามบุกยึดปราการนี้หกครั้งและล้มเหลวทุกครั้ง พลตรีหยางเหวินหลี่ ออกอุบายจนสามารถยึดปราการนี้ได้ในเดือนพฤษภาคม ปีอวกาศที่ 796

### ฐานทัพเสรีพันธมิตร

หยางเหวินหลี่เชื่อว่าหากเสรีพันธมิตรยึดอีเซอร์โลนได้และไม่คิดทำศึกกลับ จักรวรรดิก็มิอาจทำอะไรเสรีพันธมิตรได้อีก อย่างมากก็ปะทะกันเป็นศึกเล็กน้อย อย่างไรก็ตาม เมื่อคณะมนตรีสูงสุดตัดสินใจอนุมัติแผนรุกรานจักรวรรดิครั้งใหญ่ ปราการอีเซอร์โลนจึงถูกใช้เป็นกองบัญชาการส่วนหน้าของกำลังรบนอกประเทศแห่งเสรีพันธมิตร หลังการรุกรานพ่ายแพ้อย่างยับเยิน หยางเหวินหลี่จึงรับตำแหน่งเป็นผู้บัญชาการฐาน หยางมีความสุขกับการทำงานที่นี่มากกว่าถูกดึงไปเล่นในเกมการเมืองเหมือนตอนประจำอยู่ที่ดาวไฮเนสเซิน

ปราการอีเซอร์โลนหมดความสำคัญทางยุทธศาสตร์ในทันทีเมื่อกองทัพจักรวรรดิใช้ยุทธวิธีบลิทซ์ครีคบุกยึดระเบียงเฟซาน จักรวรรดิเคลื่อนทัพผ่านระเบียงเฟซานเพื่อรุกรานเสรีพันธมิตร หยางจำต้องสละปราการอีเซอร์โลนให้แก่กองเรือของพลเอกอาวุโส ฟอน ร็อยเอินธาล ในวันที่ 18 มกราคม ปีอวกาศที่ 799เพื่อนำกองเรือไปต่อต้านกำลังหลักของจักรวรรดิที่รุกรานผ่านระเบียงเฟซาน

ปราการอีเซอร์โลนกลับคืนสู่จักรวรรดิเป็นระยะเวลาเพียง 361 วันก็ถูกกองเรือหยางชิงคืนได้อีกครั้งในวันที่ 14 มกราคม ปีอวกาศที่ 800 เพียงหนึ่งเดือนก่อนที่เสรีพันธมิตรดาวเคราะห์จะล่มสลาย

### รัฐบาลสาธารณรัฐอีเซอร์โลน

ก่อนที่ดาวหลักไฮเนสเซินถูกทัพจักรวรรดิพิชิตในวันที่ 20 กุมภาพันธ์ ปีอวกาศที่ 800 ระบบดาวเอลฟาซีลประกาศแยกตัวจากเสรีพันธมิตรดาวเคราะห์โดยใช้ชื่อว่ารัฐบาลอิสระเอลฟาซีล และต่อมา ได้ย้ายไปยังปราการอีเซอร์โลนโดยใช้ชื่อว่าสาธารณรัฐอีเซอร์โลนเมื่อวันที่ 8 สิงหาคม ปีอวกาศที่ 800

## อ้างอิง

1. ↑ Fleet File Collection Vol.7